Gunvor Wibroe (S), 2025-04-22:
Tak for redegørelsen.
Den giver os et klart overblik over, hvordan vi arbejder med ligestilling i regeringen – med 79 initiativer på tværs af 14 ministerier.
Og den viser med al tydelighed, at ligestilling kræver en målrettet og vedholdende indsats.
For 10 år siden blev danskernes værdier kortlagt gennem en Danmarkskanon.
Over 300.000 danskere deltog, og blandt ti udvalgte værdier var kønsligestilling.
Det siger noget vigtigt, nemlig at ligestilling ikke bare er politisk, men en grundlæggende dansk værdi.
Men noget har ændret sig.
Vi er blevet mere uenige om, hvor langt vi egentlig er kommet.
En måling viser, at syv ud af ti kvinder ikke mener, at vi har reel ligestilling i Danmark, og samtidig mener næsten hver femte mand, at vi allerede er gået for langt.
Det kalder på refleksion, og det kalder på handling.
Vi skal have alle med, for ligestillingen gavner alle uanset køn.
Perspektiv- og handlingsplan udgør rammen for regeringens indsats og giver et overblik over initiativerne for det kommende år.
Det spænder bredt, og det er lige fra hpv-vaccine til unge mænd, til indsatser imod digitale krænkelser og kvinders værnepligt på lige fod med mænd.
På torsdag stemmer vi om retten til egen krop, nemlig at udvide retten til fri abort.
Det er en rettighed, der siden 1973 har sikret kvinders selvbestemmelse over egen krop.
Nu tager vi næste skridt og udvider grænsen til 18 uger.
De gamle regler har nemlig ikke fulgt med tiden.
Og med aftalen bringer vi Danmark på linje med lande som Sverige og snart også Norge.
Det er historisk, og det er nødvendigt.
Vold mod kvinder er et alvorligt samfundsproblem.
Hvert femte drab i Danmark er et partnerdrab, og det er desværre oftest mænd, som slår kvinder ihjel.
Det er hjerteskærende, og det får os til at spørge, hvordan vi skaber mere tryghed i vores egne hjem.
Jeg har besøgt et af de mange krisecentre, vi har rundtomkring i landet.
Dem er der desværre hårdt brug for stadig væk.
Sidste år søgte 3.000 kvinder og 2.500 børn tilflugt på et af krisecentrene.
Og vi må også huske, at mænd altså også udsættes for partnervold, og det og dem må vi ikke glemme.
Det gælder også for kvinder med minoritetsetnisk baggrund, som lever med vold og social kontrol, ikke bare fra én person, men fra et helt netværk omkring dem.
Jeg har besøgt RED Centeret, hvor jeg mødte unge, der måtte flygte fra deres egne familier for at kunne leve frit.
I 2023 flygtede 98 unge fra det, man kalder æresrelateret vold.
Jeg forstår egentlig ikke, hvorfor det hedder noget med ære, for der er ikke meget ære over at begå vold mod folk, man skal passe på.
Men de unge her er stærke, de forsøger at vælge frihed, men de står alt for ofte alene.
Men ligestilling handler ikke kun om kvinder.
Vi tager også fat på de udfordringer, som særlig rammer drenge og mænd.
Drenge falder oftere ud af uddannelsessystemet og ud af skolen, og mænd er overrepræsenteret i statistikker om hjemløshed, misbrug og selvmord, og alt for mange vokser op med forventningen om, at de ikke må vise svaghed.
Det kan have store konsekvenser for dem selv og for dem omkring dem.
Alt for mange kvinder trækker sig fra den offentlige debat på grund af trusler og hårde kommentarer.
Det er et demokratisk problem; alle skal kunne ytre sig uden frygt.
Derfor støtter vi også en lang række initiativer, som skal dæmme op for digitale krænkelser og chikane, f.eks. Alliancen imod seksuel chikane.
Piger og kvinders rettigheder er under pres mange steder i verden.
Selv om der er fremskridt, ser vi desværre også alvorlige tilbageskridt som abortforbud, censur og chikane og vold imod lgbt+-personer.
Det minder os om en ting, nemlig at ligestilling skal forsvares igen og igen.
Danmark vil fortsat arbejde aktivt for SR-rettigheder og fremme ligestillingen globalt.
Det er en værdi, vi deler og bygger vores samfund på, og det er vigtigt, for ligestilling kommer ikke af sig selv, fordi den er under pres ude i verden.
Vi ser det, når kvinders rettigheder begrænses, når fri abort udfordres, og når lgbt+-personer mødes af had og censur, og når gamle kønsroller blusser op i debatten igen.
Derfor står vi fast: Ligestilling er en grundpille i vores samfund.
Den har givet os frihed og muligheder og håb, frihed til at leve det liv, man selv vælger, frihed til kvinder og mænd, til piger og drenge og til gavn for alle.
Tak for ordet.